**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՀԱՆՐԱԿՐԹԱԿԱՆ ԴՊՐՈՑՆԵՐԻ ՇՐՋԱՆԱՎԱՐՏՆԵՐԻՆ**

Սիրելի´ շրջանավարտներ,
          Հարգելի մանկավարժներ, ծնողներ

Շնորհավորում եմ ձեզ այս հիշարժան օրվա դպրոցական վերջին զանգի կապակցությամբ:
<<Վերջին զանգը>> շրջանավարտին պարգևում է հուզիչ և անմոռանալի պահեր: Այսօր իսկապես անկրկնելի և անփոխարինելի օր է ձեր կյանքում, որը մշտապես ձեզ հետ է լինելու ջերմ ու թանկ հիշողություններով: Դպրոցական ուսումնական տարիները ձեր կյանքի ամենալուսավոր ժամանակաշրջանն են եղել, որի ընթացքում դուք սովորել եք ինչպես կառուցել ապագան տանող ճանապարհը: Սովորեցիք Մաշտոցյան հանճարեղ <<Այբուբենով>> և ավարտեցիք գիտելիքների առարկայական շտեմարանի իմացությամբ: Դուք հասկացաք, որ ժամանակակից աշխարհի լեզուն գիտությունն ու բարձր տեխնոլոգիաներն են: Դպրոցական տասներկու տարիների ընթացքում սովորեցիք և դաստիարակվեցիք հայեցի, ազգային արժեքների իմացության և գնահատման գաղափարով, հայրենիքի նկատմամբ սիրո և պատվախնդրության, հայրենասիրության ոգով, ընտանիքին և ընկերությանը` հարգանքի և նվիրվածության, պաշտպանության գաղափարով: Այս ամենը ձեզ տվել են ձեր սիրելի ուսուցիչները, ձեր ծնողների հետ համատեղ աշխատանքի շնորհիվ: Երախտագիտությամբ գնահատեք նրանց ներդրած ջանքերը, դասիարակությունը, օգտագործեք դպրոցում ստացած գիտելիքները ապագան կառուցելու գործում:
Սիրելի շրջանավարտներ.
Այսօր վերջին անգամ է հնչելու <<Վերջին զանգը>> ձեզ համար, բայց սա ձեր վերջին դասը չէ, որովհետև դեռ շատ դասեր ունեք անելու` կյանքի դասեր, բարձրագույն կրթության դասեր: Այսօրվա վերջին դասի, վերջին զանգը ազդարարում է ձեր կյանքի նոր ճանապարհի մեկնարկը: Սիրելի շրջանավարտներ, հիշեք, որ կրթությունը կարևորագույն արժեք է: Հզոր ու տնտեսապես զարգացած Հայաստան կառուցելու համար պետք է ունենանք ուսյալ աշակերտ, գիտակ ուսանող, աշխատող և արժանապատիվ քաղաքացի, իսկ դրա հենասյունը դուք եք, ձեր նման երիտասարդությունը:
Կրկին անգամ շնորհավորում եմ ձեզ՝ 2018-2019 թվականների ուսումնական տարվա շրջանավարտներին, ուսուցիչներին, ծնողներին, բոլորիս, այս այլևս չկրկնվող օրվա՝ <<Վերջին զանգի>> կապակցությամբ: Բարի երթ ձեզ, սիրելի շրջանավարտներ: Ցանկանում եմ հաջողություններով լեցուն ապագա:

 **Լավագույն    ցանկություններով՝
Թալին համայնքի ղեկավար
Սարգիս Արամյան**